**07009 Уважение и самоуважение**

**Клас: 7ми**

***Учениците обсъждат и дават примери, илюстриращи смисъла на самоуважение и уважение към другите (какво представлява, как се изразява, към кого е насочено и пр.).***

***Разглеждат връзката между неуважение, от една страна, и предразсъдък/предубеждение, стереотип, дискриминация и расизъм, от друга.***

**Продължителност:** Едно или две занятия по 40 минути

**Цели:**

*Учениците могат да:*

* дефинират уважението като самоуважение и уважение към другите;
* проследят възможния преход от неуважение към предразсъдък / предубеждение, към стереотип, до дискриминация и расизъм.

**Очаквани резултати:**

*Учениците:*

* обсъждат и анализират примери за проява на уважение, самоуважение и неуважение;
* коментират дефиниции на базата на примери;
* различават „не заслужава уважение” от „проявява неуважение”.

**Предварителна подготовка: Подготви у дома**

1. Две занятия преди настоящото раздайте на всеки ученик лист с твърдения (Приложение №1). Нека всеки честно и самостоятелно да огради онези, които смята, че са в сила за него. Отговорите са анонимни. Учениците трябва да ви върнат тази своеобразна анкета в края на предния час.

2. Поставете на учениците задачата да помолят близките в семейството си да споделят с тях примери за предубеждение/предразсъдък, стереотип, дискриминация или расизъм, които може самите те да са преживели или за които са научили от историята.

Обобщете количествено отговорите от *Приложение № 1*.

**Инструкции:**

*Какво заслужава уважение?* (Насочващи дейности)

Може да започнете с представяне на обобщените данни от отговорите от *Приложение № 1*. Попитайте учениците кои от тези неща заслужават уважение. Дали те ги уважават у другите и дали тях ги уважават заради това.

* положителни лични качества
* поведение
* ......

А какво всъщност е онова, което уважаваме?

***1. Какво означава „уважение”?***

Напишете на дъската думата *уважение*. Попитайте към кого може да е насочено то.

* към самите нас (*самоуважение*);
* към друг човек или други хора (група, общност, народ);
* към заобикалящата ни среда.

Уточнете, че в това занятие ще става въпрос за първите два вида уважение. Запишете на дъската значенията на уважение и самоуважение според тълковния речник: „1. Чувство на почит, ценене на личността; преклонение; признаване на достойнствата. 2. Почит и спазване на закони, ред.” и „Чувство на уважение към себе си”. Нека учениците коментират дефинициите („На коя част/кои части от дефиницията отговаря”) на базата на примерни изречения, които вие прочитате (може да използвате и подходящи примери от [*Приложение № 1*](#_Приложение_№1_Какъв)):

* *Изпитвам дълбоко уважение към неговите способности. /*ценене на личността, признаване на достойнствата
* *На втори юни отдаваме почит към паметта на Ботев и загиналите за свободата на България. /* чувство на почит, преклонение
* *Показвам уважението си към по-възрастните. /* ценене на личността, признаване на достойнствата
* *Спазвам и уважавам правилата в училище /*спазване на ред
* *Най-положителното ми качество е, че съм толерантен. /* чувство на уважение към себе си
* *Уважавам правото на свободно изповядване на религия. /* ценене на личността, спазване на закони
* *Печеля уважението на всички. /* признаване на достойнствата

След всяко прочетено изречение, питайте учениците:

* Това уважение ли е или самоуважение?
* Това чувство ли е и/или поведение?

***2. Думи и действия: Как изразявам уважение?***

На базата на същите примери попитайте учениците какво конкретно ще направят, за да демонстрират уважение при подобен случай. Нека дадат пример. Обобщете как се изразява и проявява уважението.

* в *езика* (засвидетелстване на уважение чрез говорене в очтива форма/на Вие, поздравяване, изказване на положителна оценка, в писмен текст – „Уважаема г-жа ...”, и пр.)
* в *поведението*:
  + физически жестове (ръкуване, ръкопляскане, отдаване на почит чрез мълчание и/или стоене прав, пазене на тишина, и пр.)
  + външен вид (подходящо облекло за конкр. случай, ...)
  + конкретни действия (проява на внимание и уважение чрез подходящ жест и поведение: например, отстъпване на място на по-възрастните, изслушване с внимание и без да се прекъсва, и пр.)

***3.* *Кой заслужава уважение?***

Помолете учениците да дадат примери кого уважават и да обяснят причините за това (Уважавам ..., защото ...”). Може да конкретизирате примерите да бъдат за:

* самия ученик
* член от семейството
* приятел
* човек, когото не познават лично
* група от хора или общност (организирани на някакъв общ принцип: по интереси, националност, религия и пр.)

***4.* *Кой НЕ заслужава уважение?***

Следвайки горната схема, коментирайте кой/кои НЕ заслужават уважение (Не уважавам ..., защото ...”). Коментирайте разликата между „не заслужава уважение” и „проявявам неуважение”.

***5. Уважение VS Неуважение***

На дъската или лист от флипчарт направете таблица, съдържаща 2 колони „Уважението е ...” и „Неуважението е ...” (виж: [*Приложение № 2*](#_Приложение_№2_Уважение)). Нека учениците първо кажат сродни думи и синоними за първата колона (при нужда допълнете). След това попитайте какво е „неуважение”. Накрая допълнете втората колона с думите предубеждение/предразсъдък, стереотип, дискриминация и расизъм. Обяснете, че по време на следващото занятие подробно ще разгледате тези понятия. На този етап може да ги опишете като свързани с „неуважение/незачитане/негативно отношение към *различното*” и да проследите как неуважението може да се корени в предубеждения и предразсъдъци и как те могат да прераснат в стереотипи, довеждащи до дискриминация и расизъм.

***Ролева игра***

Можете да използвате следната ролева игра:

* разделете класа на 3 групи (*първа група:* едно момиче, останалите – момчета; *втора група:* едно момче, останалите момичета; *трета група:* смесена)
* на всяка от групите раздайте листчета със следното съдържание:
  + за първа група:

„**Аз съм жена-шофьор**, която се опитва да паркира.”

*реакция на групата на момчетата*:

подиграване и присмиване, подвиквания „Айде по-бързо”, дюдюкане, сочене с пръст, ...

*реакции на момичето-мим*: притеснява се още повече, обърква се, ...

* + за втора група:

„**Аз съм нърд** – притеснителен, свит, ученолюбив младеж с очила.”

*реакция на групата на девойките*:

подминаване, присмиване и хихикане, подиграване и подвиквания „Глей го тоя зубър”, ...

*реакции на момчето-мим*: притеснява се и се свива още повече, ...

* + за трета група:

„**Аз съм просяк**”

*реакции на групата*: презрение, подминаване, агресивно поведение, ...

*реакции на мима:* свива се, плаче, ...

(Вариант на играта е да оставите мимът сам да избере как да реагира!)

- обяснете „правилата” на играта / ход на играта

* + всяка група за няколко минути се запознава със задачата си;
  + чрез пантомима един представител от групата изиграва написаното на листчето („Аз съм ...”), останалите реагират по описания начин, а мимът „отговаря” на тяхното поведение (и групата, и мимът могат да добавят реакции);
  + другите две групи наблюдават сценката и се опитват да познаят какво е било написано на листчето, т.е. каква роля изпълнява мимът („Аз съм ...”) и каква е реакцията („Хората се отнасят ..., заради което той/тя ....”);
  + разяснете на отделните групи:

- *за първа група:* Това е предразсъдъкът/предубеждението, че жените не могат да шофират/паркират добре. Той може да се превърне в стереотипа, че „*всички* жени не могат да шофират добре”, което да прерасне в дискриминация „Не наемаме жени-шофьори!”;

- *за втора група:* Това може да е предразсъдъкът/предубеждението, че носещият очила е зубър, че нърдът е загубеняк, който никога няма да има гадже, и пр. Оттук стереотипът, че „*всички* нърдове са зубъри” и дискриминацията „Зубъри нямат място на моя купон!”.

- *за трета група:* Предразсъдъкът/предубеждението, че просяците са мързеливци, които търсят лесния начин да преживеят – чрез просия и дребни кражби, че често се преструват и сами са си виновни за своето положение, затова не заслужават разбиране, помощ и уважение; Това може да се превърне в стереотип под формата на „*всички* просяци са мързеливи/измамници/...”, което да прерасне в дискриминация – „презрително/агресивно отношение към всеки просяк”.

* опровергайте

Без да давате допълнителни пояснения, просто покажете следните три образа:

Чарли Чаплин

Бил Гейтс

Опасен шофьор

* Обсъдете защо във всеки от трите случая в основата е липсата на уважение?
* Завършете със символично смачкване и изхвърляне в кофата за боклук на листчетата с реакциите на групите.

***6. Кой, къде и как ни учи да уважаваме***

Като отново използвате разработените вече примери (*1. Какво означава „уважение”?*), попитайте учениците от къде знаят как да постъпят в такава ситуация, респ. кой ги е научил на уважение и самоуважение. Може да използвате и известни мисли, свързани с тази тема ([*Приложение № 3*](#_Приложение_№3_За)).

**Подготвено вкъщи**

Завършете със споделяне на резултатите от задачата, която учениците трябваше да изпълнят с помощта на близките си (виж: *Предварителна подготовка: Подготви у дома*). Нека желаещи да прочетат примера си и да се опитат да го идентифицират като предубеждение /предразсъдък, стереотип, дискриминация и/или расизъм.

**Приложения**

# *Приложение №1* Какъв съм аз?

*Отбележи кое важи за теб*

Често закъснявам за час.

Винаги съм точен.

Слаб/а съм.

Дебел/а съм.

Отстъпвам място на възрастните хора в градския транспорт.

Винаги бързам да седна в градския транспорт.

Моята коса е дълга.

Моята коса е къса.

Говоря на Вие с по-възрастните хора.

На всички хора им говоря на Ти.

Когато чуя Химна на България, се изправям и заставам неподвижно.

Когато чуя Химна на България, не реагирам.

# *Приложение № 2* Уважение и неуважение

|  |  |
| --- | --- |
| **Уважението е ...** | **Неуважението е ... / може да е ...** |
| въпрос на възпитание | липса на възпитание |
| добродетел / положително качество | порок / отрицателно качество |
| почит / отдаване, засвидетелстване на почит | непочтителност |
| преклонение пред паметта | забрава |
| респект | незачитане |
|  | пренебрежение |
|  | обида |
|  | предразсъдък/предубеждение(породено от) |
|  | стереотип (да се превърне в) |
|  | дискриминация и расизъм (да доведе до) |

# *Приложение № 3* За уважението и самоуважението

* „Почитай баща си и майка си, (за да ти бъде добре и) за да живееш дълго на земята (...) [ИЗХОД 20:12] / *една от 10-те Божи заповеди*
* „Живей така, че да можеш да уважаваш самия себе си.” Максим Горки (1868-1936)
* „Най-вече сам себе си не лъжете. Онзи, който лъже сам себе си и слуша собствената си лъжа, стига дотам, че вече никаква истина нито в себе си, нито наоколо може да разпознае и поради туй изпада в неуважение и към себе си, и към другите. А като не уважава никого, престава да обича (...) Който себе си лъже, той може преди всичко сам себе си да обиди.” Фьодор Достоевски (1821-1881) */ Братя Карамазови*
* „Да си способен на уважение в наши дни е почти толкова рядко, колкото и да си достоен за него.” [Жозеф Жубер](https://bg.wikiquote.org/wiki/%D0%96%D0%BE%D0%B7%D0%B5%D1%84_%D0%96%D1%83%D0%B1%D0%B5%D1%80" \o "Жозеф Жубер) (1754-1824)
* „Когато бях млад, нямаше уважение към младите, а сега, когато съм на възраст, няма уважение към старите.” Джон Пристли (1894–1984)
* „Човек, който желае да бъде уважаван, е длъжен да уважава всички.” [Имануел Кант](https://bg.wikiquote.org/wiki/%D0%98%D0%BC%D0%B0%D0%BD%D1%83%D0%B5%D0%BB_%D0%9A%D0%B0%D0%BD%D1%82" \o "Имануел Кант) (1724-1804)
* „Дълг – това е уважението към чуждите права.” [Имануел Кант](http://www.crossroadbg.com/imanuel_kant.html" \o " Имануел Кант ) (1724-1804)
* Ру: "Той [Кристофър Робин] уважава Бухала, защото не може да не уважаваш някой, който може да напише Вторник, дори и да е с правописни грешки. Но правописът не е всичко. Има дни, когато да напишеш Вторник – просто не е нужно." Алън Александър Милн (1882-1956) / *Мечо Пух*
* „Любовта без уважение е мимолетна и непостоянна, уважението без любов – хладно и немощно. „ / [Бенджамин Джонсън](http://www.crossroadbg.com/bendjamin-djonsan.html) (1572-1637)
* „Не прави нищо срамно нито пред другите, нито насаме. Нека върховният ти закон бъде самоуважението ти.” Питагор (585-580 пр.н.е.)
* „Никога не встъпвай в дружба с човек, когото не можеш да уважаваш.” [Чарлз Дарвин](http://www.crossroadbg.com/tcharlz_darvin.html" \o " Чарлз Дарвин ) (1809-1882)
* „Приятелството е свещена дума, то е свято чувство, което се осъществява само между порядъчни хора и се развива само въз основа на взаимно уважение.” [Етиен дьо Ла Боеси](http://www.crossroadbg.com/etien-dio-la-boesi.html" \o " Етиен дьо Ла Боеси ) (1530-1563)

# Библиография и полезни връзки

(вижте и: *Приложения* и *Допълнителни материали* към тема: Предразсъдъци, стереотипи, дискриминация)

# Брижит Лабе и Мишел Пюеш – Философски закуски. *Уважение и неуважение,* изд. Точица, С., 2013

* **източник: Глобално образование: С ръце и сърце около света**

*материал:* „Запознайте се с тримата другари на невежеството – предразсъдъка, стереотипа и дискриминацията”

<http://devedu.eu/globaleducation/2013/04/%D0%B7%D0%B0%D0%BF%D0%BE%D0%B7%D0%BD%D0%B0%D0%B9%D1%82%D0%B5-%D1%81%D0%B5-%D1%81-%D1%82%D1%80%D0%B8%D0%BC%D0%B0%D1%82%D0%B0-%D0%B4%D1%80%D1%83%D0%B3%D0%B0%D1%80%D0%B8-%D0%BD%D0%B0-%D0%BD%D0%B5%D0%B2/>

### ****източник: Teenas.bg**** („едно необикновено място за тинейджъри!”)

*материал:* „Уважавай себе си, за да те уважават”

<http://www.teenas.bg/%D1%83%D0%B2%D0%B0%D0%B6%D0%B0%D0%B2%D0%B0%D0%B9-%D1%81%D0%B5%D0%B1%D0%B5-%D1%81%D0%B8-%D0%B7%D0%B0-%D0%B4%D0%B0-%D1%82%D0%B5-%D1%83%D0%B2%D0%B0%D0%B6%D0%B0%D0%B2%D0%B0%D1%82/>

### ****източник: az-deteto.bg****

*материал:* „Уважението”

<http://www.az-deteto.bg/uvazhenieto/628/view.html>

### ****източник: Сет Годин** –Малкото е новото голямо. 183 прозрения и забележителни бизнес идеи, изд. Locus, 2010**

*материал: „Неуважението”*

<http://www.novavizia.com/set-godin-neuvazhenie-otkys/>